Fyrirtækið ARC hf. hefur ekki verið mikið í umræðunni , en er ef til vill þekktara undir sínu fyrra nafni . Lengst af hét fyrirtækið Íslenskt kolvetni og átti það eitt af þremur sérleyfum vegna rannsókna og vinnslu á jarðefnaeldsneyti á Drekasvæðinu . Árið 2014 var sérleyfinu hins vegar skilað og hefur ekki farið mikið fyrir félaginu síðan . Á síðasta ári skipti það hins vegar um nafn og stendur skammstöfunin ARC fyrir Arctic Resources Capital . Enginn munur á áherslum „ ARC var stofnað í kringum olíuleit á Drekasvæðinu og steindarannsóknir á Grænlandi . Eina ástæðan fyrir að félagið á Íslandi breytti um nafn var að við skiluðum leyfinu og við urðum að vera með íslenskt félag í kringum Drekasvæðisleitina . Það var enginn munur á áherslum , “ útskýrir Eldur Ólafsson , framkvæmdastjóri ARC , í samtali við Viðskiptablaðið . Félagið einbeitir sér nú alfarið að námuvinnslu á tveimur svæðum á Grænlandi . Sex námavinnsluleyfi eru í Grænlandi og er ARC með tvö þeirra . Um er að ræða námur þar sem vinnsla fór fram um árabil en hefur ekki verið í gangi um nokkra hríð . Innviðir á borð við hafnir og vegi eru til staðar við þessar námur og þörfin fyrir fjárfestingar er því mun minni . Námur ARC eru annars vegar sinknáma á Maarmorilik-svæðinu á Vestur-Grænlandi og hins vegar Nalunaq-gullnáman á Suður-Grænlandi . Nánar er fjallað um málið í Viðskiptablaðinu , sem kom út í dag . Áskrifendur geta nálgast pdf-útgáfu af blaðinu með því að smella á hlekkinn Tölublöð .